[{"text_idx": "#000001", "text": "on kodanikualgatuse korras su\u0308ndinud infoportaal, mis vahendab kodukandi uudiseid ja elulist infot inimeselt inimesele. Loe la\u0308hemalt!"}, {"text_idx": "#000004", "text": "\u201eHei! Tuletan meelde, et ta\u0308na alates 12.00 Pa\u0308rnu rannas seene la\u0308histel olete oodatud liivast mereelukaid meisterdama, u\u0308htlasi ta\u0308histame minu 50 eluaasta ta\u0308itumist,\u201c kirjutas Eesti tunnustatud skulptor ta\u0308na hommikul na\u0308oraamatu seinale."}, {"text_idx": "#000006", "text": "Seadsingi sammud aegsasti Pa\u0308rnu randa ja juhtus nii, et enamva\u0308hem u\u0308heaegselt umbes pool tundi enne keskpa\u0308eva jo\u0303udsin mina mo\u0308o\u0308da rannaa\u0308a\u0308rset vett hulpides ja Rait seene poolt tulles samasse punkti. To\u0308o\u0308pa\u0308eva ennelo\u0303unal oli ruumi piisavalt, et tegevuseks sobivam koht leida. Pealegi oli keskmiselt paarku\u0308mmend cm allapoole nulli langenud meretase ja\u0308tnud Rannahoone ja veepiiri vahele tavapa\u0308rasest ma\u0308rksa laiema liivaala. Ma\u0308rjem liiv aga oligi just see, mida ta\u0308na Rait rohkem vajas."}, {"text_idx": "#000007", "text": "Kuna u\u0308htegi liivaskulptuuri meisterdajat polnud veel saabunud, oli Raidil rohkem aega juttu puhuda. Na\u0308itas ku\u0308mneid kaasa vo\u0303etud to\u0308o\u0308riistu, alates suurtest labidatest kuni pa\u0308ris peene viimistluse jaoks vajalikke vahendeid. Ko\u0303ike ta siiski kaasa ei vo\u0303tnud ja kummardus soojema veega lombi kohale, milles leidus rohkesti adrut. To\u0303stis mo\u0303ned puhmakad veest va\u0308lja ja u\u0308tles, et neist saab loomadele ma\u0308iteks karvkatet. Isegi veest leitud ka\u0308bile lootis ta leida pasliku kasutuse."}, {"text_idx": "#000008", "text": "Meie vestlust katkestasid pidevad helistamised. Ko\u0303igil heast paremad soovid juubilarile. Helistas ka keegi kaupmees Leedust ja pakkus skulptorile tarvilikke to\u0308o\u0308riistu. Rait ei arvanud neist midagi ja lo\u0303petas kiiresti ko\u0303ne. Lo\u0303i ka\u0308ega ja u\u0308hmas: \u201eEi need tea ta\u0308nasest pa\u0308evast ja minu su\u0308nnipa\u0308evast midagi.\u201c Naersime koos, aga ja\u0308rgmise ko\u0303ne peale la\u0308ks Raidi na\u0308gu eriti laia naeru ta\u0308is. Helistajaks oli olnud tu\u0308tar Kataloonia pealinnast Barcelonast. Rait ro\u0303o\u0303mustas, et paberil su\u0308nnipa\u0308eva postkaart oli ta\u0308pselt ta\u0308na hommikul postkasti potsatanud. Veel teadis Rait isa jutust sedagi mainida, et tegelik su\u0308nniaeg saabub alles ta\u0308na kella nelja paiku."}, {"text_idx": "#000009", "text": "Mo\u0303ni minut pa\u0308rast keskpa\u0308eva astus pikal sammul Raidi juurde koolio\u0303de kaja ja kinkis 3 o\u0303una. Tema oligi siis rannas esimene o\u0303nnitleja, kui mind va\u0308lja ja\u0308tta. Kohe tema ja\u0308rel tuli tuttav Sindist. Soovis ja\u0308a\u0308da tagasihoidlikuks ja mitte pildile sattuda, aga tahtmine oli liivast hu\u0308ljest voolida. Va\u0308ike Roland arvas, et temale sobib paremini ko\u0303rvalt vaatamine ja ei soovinud ka\u0308si liivaseks teha. Rait pani ka\u0308e tasku ja vo\u0303ttis sealt va\u0308lja mitu suuremat teokarpi. \u201eNeed on na\u0308idised, mille ja\u0308rgi saab samuti liivast elukaid ja asju valmistada.\u201c Erinevat mo\u0303o\u0303tu teokarpide na\u0308gemine meenutas kohe ranna piirkonnas olevaid teokarbikujulisi betoonist to\u0303kendeid, mis hoiavad a\u0308ra jalaka\u0308ijate teel autode liikumist. Needki on Raidi loomingu tulemus."}, {"text_idx": "#000010", "text": "[pullquote]Vo\u0303ttis tillukese ku\u0308hvli ja vedas ilma joone parandusi tegemata kohe liivale ta\u0308iesti selgesti arusaadava vaalaskala kontuuri.[/pullquote]Aga skulptorile teevad Pa\u0308rnus au hoopis suuremad meistrito\u0308o\u0308d. Sealsamas mereranna la\u0308hedal ja kuursaali ko\u0303rval istub Raimond Valgre akordionit ma\u0308ngides. Tema ko\u0303rval pingil on istumiseks ruumi mo\u0308o\u0308dujatelgi. Ka Raidil endal meeldib aegajalt Valgre ko\u0303rval istuda. Rait peabki seda to\u0308o\u0308d oma parimaks o\u0303nnestumiseks. Kuid alles 21. mail avati suure pidulikkusega Raidi valmistatud skulptuur-installatsioon \u201eKaks purje\u201c Pa\u0308rnu Vaasa pargis. Samasugused purjed valmisid kahe linna pikaaegse so\u0303pruse ma\u0308rgiks esimesena 2011. a ja avati Vaasa linna Pa\u0308rnu pargis. Muidugi on Raidi to\u0308o\u0308de nimistu a\u0308a\u0308retult pikk. Po\u0303nevad on olnud ka varajasemad ja\u0308a\u0308- ja liivaskulptuurid. Nende valmistamise pa\u0308evi on ta ise vedanud ja osalenud samasugustel rahvusvahelistel vo\u0303istlustel."}, {"text_idx": "#000011", "text": "Aga ta\u0308na huvitas eelko\u0303ige see, mida ta ise tahab oma juubelipa\u0308eval voolida. \u201eVaalaskala, nii umbes 5 kuni 7 meetrit pikk.\u201c Vo\u0303ttis tillukese ku\u0308hvli ja vedas ilma joone parandusi tegemata kohe liivale ta\u0308iesti selgesti arusaadava vaalaskala kontuuri.\u201c Vaatasin ja imetlesin. Ku\u0308llap imestasid teisedki ko\u0303rvalt vaatajad tema ka\u0308teosavust. Mitte ainult ka\u0308teosavust, vaid ka silmamo\u0303o\u0303tu. Ja\u0308tsin ta esimesi liivaku\u0308hveldamisi tegema ja lubasin hiljem ko\u0303igi osalejate loometo\u0308o\u0308d vaatama tulla. Ka nii vo\u0303ib su\u0308nnipa\u0308eva pidada: ilma lauas istumata. Olavi Ko\u0303rre olevat siiski lubanud tulla muusikat tegema. Vo\u0303ibolla kusagil viie paiku. Rait kinnitas, et pa\u0308ev kujuneb pikaks ja tema kuhugile ei kiirusta."}]